WEHṚAN – Tenṭeq-d tnefrut tajrimant n Wehṛan, ass n lḥedd, s taẓirt n 20 n yiseggasen n tkurmut d 15 n yiseggasen mgal 3 n yemdanen ay yettekkan deg yiwet n temsalt n ussetti n uṭun n lkif.
Deg tbeddi ay d-yellan ass n lḥedd, yessuter-d wuwkil n tegduda taẓirt n tkurmut s teɣzef n tmeddurt mgal umetthum agejdan d 20 n yiseggasen n tkurmut mgal sin-nni n yimetthumen niḍen yellan d imkafusen-nnes.
Tamsalt-a tebda-d ass n 24 Tubeṛ 2014. Mi d-uwḍent telɣsa ɣef tuffra n tesmekta meɣɣren n tehyufin deg yiwen n useddari deg Wlad Mayda (tawilayt n Tlemsan), sdat tlisa gar Ldayer d Meṛṛuk, tedda temsetla ɣer wemkan-nni yernu teḍḍef-n deg qrib aṭun n lkif yettwasekkren.
Aseddari-a yella d ayla n G.S. yernu yessenz-it i umetthum agejdan, D.C. s weḥdaṛ n yinagan, gar-asen yiwen n uṣemṣar isem-nnes H.F. d yiwen n umaru amatu isem-nnes M.M. D acu kan, assenzi-nni ur iquder ara asaḍuf yerzan ṣṣenf-a n temhal yernu aseddari-nni yenza kan s lkaɣeḍ ay d-yura umaru-nni anagdud yernu zemlen-t sin-nni n yemdanen ay yemsewwaqen.
Ayyur deffir waya, teḍḍef temsetla qrib aṭun n tehyufin deg useddari-a, am wakken ay tubeẓ G.S. d D.C. ɣer yidis n H.F.
Ametthum G.S. yesteɛṛef dakken yessenz aseddari-nni i D.C. yernu ur yeẓri acemma ɣef sselɛa-nni yettwagedlen.
Ma d D.C. yelfa-d dakken yettwassaẓer yagi ɣer 7 n yiseggasen n tkurmut yernu seg melmi kan ay d-ifuk takurmut-nnes. Mi yettwabeẓ ɣef temsalt-a n tehyufin, yenkeṛ attekki-nnes deg ussetti yernu yenna-d dakken ula d netta ur yeẓri acemma ɣef tehyufin-nni ay yettwaḍḍfen deg useddari-nni.
H.F. ay yellan yettmahal d amekni yernu d aṣemṣar yenna-d dakken d netta ay as-yemlan i D.C. aseddari-a imi ay yella yettnadi ad iseɣ agaṛaj.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn